Izili Mukati
© 2014 Watch Tower Bible and Tract Society of Pennsylvania
Ino Leza Ukubona Buti Kufweba? 4
Sena Mwakacilabila Cinkwa Cabuumi? 7
Ino Mbulangizi Nzi Mbobajisi Basikale Bangu? 10
Basikuyandaula Kasimpe Botatwe Bamumwaanda Wamyaka wa 16—Ino Ncinzi Ncobakajana? 12
Mibuzyo Yamu Bbaibbele Yaingulwa 16
MIBUZYO AIMWI YAMU BBAIBBELE YAINGULWA—Sena Leza Weelede Kupegwa Mulandu Akaambo Kakupenga Nkotupenga?
(Amubone aalembedwe kuti NJIISYO ZYAMU BBAIBBELE > MIBUZYO YAMU BBAIBBELE YAINGULWA)
MAKANI AAYEEME AMUTWE UULI ACIVWUMBYO | LEZA MBWAKUBONA KUFWEBA
Kufweba kulajaya bantu cakuteengelela.
Kwakajaya bantu bali 100,000,000 mumwaanda wamyaka wainda.
Kulajaya bantu basika ku 6,000,000 amwaka.
Muntu omwe ulafwa akaambo kakufweba mutuvwalu-vwalu tuli cisambomwe tuli toonse.
Alimwi taakwe citondezya kuti kulakonzya kuba kucinca.
Beendelezi baamba kuti, ikuti bukkale buliko lino bwazumanana, kuzoosika mumwaka wa 2030, mweelwe wabantu ibafwa amwaka akaambo kakufweba uyakwiinda a 8,000,000. Alimwi bayeeyela kuti kuzoosika kumamanino amwaanda wamyaka wa 21, kufweba kunooli kwajaya bantu bali 1,000,000,000.
Aabo bafwa akaambo katombwe tabali buyo basikufweba. Balabikkilizya abanamukwasyi basyaala kabapona, ibapenga mumyoyo alimwi akubula mali alimwi akubikkilizya abantu bali 600,000 ibatafwebi ibafwa amwaka akaambo kakuyoya busi bwabasikufweba. Penzi eeli lilabajatikizya boonse nkaambo cipa kuti misamu kaidula.
Mukwiindana amalwazi alo bamadokota ngobasola kujanina musamu, penzi lyakufweba lilijisi musamu; alimwi musamu ulizyibidwe kabotu. Ba Margaret Chan, badokota alimwi bapati mukabunga ka World Health Organization bakaamba kuti: “Penzi lyakufweba lyakatalisyigwa abantu, alimwi lilakonzya kumanizyigwa kuti mfwulumende zyabelekela antoomwe abantu.”
Zisi zinji zyasola canguzu kumana penzi eeli. Mumwaka wa 2012, zisi izibalilwa ku 175 zyakazumina kuti zilabweza ntaamu yakucesya penzi eeli lyakufweba tombwe.* Nokuba boobo, kuli zintu zipa kuti kufweba tombwe kuzumanane. Mwaka amwaka, makkampani aapanga tombwe alabelesya mali manji kwaambilizya makwebo aabo kutegwa babe abasikufweba bapya, ikapati kuli bamakaintu alimwi abakubusi bakkala muzisi ziyaabusumpuka. Akaambo kakuti cilakatazya kuleka kufweba, eeci caamba kuti mbasyoonto bayoocileka kufweba akati kabantu basika kubbiliyoni yomwe ibafweba kale. Mweelwe wabantu ibafwa ulangilwa kuti ulazumanana kutanta mumyaka iili 40 iibola kuti naa bantu ibafweba lino tiibacileka kufweba.
Kwaambilizya makwebo alimwi akuba acizibilizi cakufweba, zyapa bantu banji kucegwa muciyanza ncobalombozya kuleka. Oobu mbocakabede kuli Naoko. Wakatalika kufweba naakacili mukubusi. Kwiiya ciyanza cakufweba mbocakali kutondezyegwa muli sikapepele, cakali kumupa kulimvwa kuti ulicenjede kapati. Nokuba kuti wakalibonena bazyali bakwe boonse bobilo mbobakafwa abulwazi bwakkansa, pele wakazumanana kufweba nociba ciindi naakali kukomezya bana bakwe basimbi bobilo. Wakaamba kuti: “Ndakali kulibilika kuti inga ndaba abulwazi bwakkansa alimwi akulibilika kujatikizya buumi bwabana bangu, nokuba boobo tiindakacileka. Ndakali kuyeeya kuti inga tiindacikonzya kuleka kufweba.”
Pele, Naoko wakacileka. Icakamukulwaizya kucileka ciyanza cakwe cakufweba nceeco icagwasya mamiliyoni aabantu kucileka kufweba. Ino lugwasyo oolo luzwa kuli? Twamulomba kuti muzumanane kubala.
^ par. 11 Ntaamu eezyi zibikkilizya kuyiisya bantu kujatikizya ntenda ziboola akaambo kakufweba, kucesya-cesya kwaambilizya makwebo aatombwe, kuyungizya mutelo watombwe, alimwi akubikka bubambe bwakugwasya bantu kucileka kufweba.
MAKANI AAYEEME AMUTWE UULI ACIVWUMBYO | LEZA MBWAKUBONA KUFWEBA
Naoko iwaambwa mucibalo cakusaanguna, wakaamba boobu kujatikizya mbwaakacileka kufweba: “Ndakacikonzya kucinca buumi bwangu akaambo kakwiiya kasimpe kajatikizya bube bwa Leza alimwi amakanze aakwe.” Nzyaakaiya zijanika mu Bbaibbele. Nokuba kuti Bbaibbele talyaambi kujatikizya tombwe, pele lilatugwasya kumvwisya Leza mbwakubona kufweba.* Ibantu banji, luzibo oolu lwabagwasya kucikaka naa kucileka ciyanza eeci. (2 Timoteyo 3:16, 17) Atulange-lange ntenda zyotatwe zizyibidwe kapati iziboola akaambo kakufweba alimwi akubona ncolyaamba Bbaibbele kujatikizya ntenda eezyi.
Tombwe ilijisi musamu uupa kuba acizibilizi uutegwa nicotine. Upa kuti mubili kaubeleka cakufwambaana akupa kuti moyo kauzuzaana. Kufweba kupa kuti musamu ooyu utegwa nicotine uunke kubongo cakufwambaana alimwi cakwiinduluka-induluka. Mbwaanga kukwela ciindi comwe kunjizya musamu munji wa nicotine, nkokuti muntu uufweba kapakete komwe abuzuba unjizya musamu ooyu ziindi zibalilwa ku 200, musamu ooyu munji kapati kwiinda misamu imwi njobabelesya bamwi. Kufweba cakwiinduluka-induluka cipa kuti muntu abe acizibilizi akaambo ka nicotine. Kufwumbwa kuti muntu waba aacizibilizi cakufweba, cilakonzya kukatazya kucileka, akaambo ka nicotine.
“Muli bazike bamuntu ooyo ngomuswiilila.”—Baloma 6:16
Sena ncobeni inga mwamumvwida Leza kuti kamuli bazike batombwe?
Bbaibbele lilatugwasya kubona makani aaya munzila yeelede nolyaamba kuti: “Sena tamuzyi kuti, ikuti naa kamulyaaba kuli umwi mbuli bazike bamvwida, muli bazike bamuntu ooyo ngomuswiilila?” (Baloma 6:16) Ciindi mizeezo alimwi amicito yamuntu noyeendelezyegwa atombwe, kalitanalampa ulaba muzike kucilengwa cakufweba. Nokuba boobo, Leza, uuli azina lyakuti Jehova, uyanda kuti katutaciti micito ikutali buyo iisofwaazya mubili wesu, pele alimwi ayeeyo iisofwaazya muuya wesu, nkokuti muuya weendelezya mizeezo yesu lyoonse. (Intembauzyo 83:18; 2 Bakolinto 7:1) Aboobo kulumba alimwi abulemu muntu mbwapa kuli Jehova bulakomena, ulaibaluka kuti Jehova uyanda zintu ziinda kubota alimwi akuti takonzyi kupa Jehova ziinda kubota kumwi kali muzike kucilengwa cisofwaazya mubili. Kuyeeya kuli boobo kugwasya muntu kuti atabi azisusi zibi.
Ba Olaf ibakkala kucisi ca Germany, bakatalika kufweba nobakali amyaka iili 12, bakazunda cizibilizi cakufweba icakatola myaka iili 16. Bakaamba kuti: “Musanga wakusaanguna, ndakaubona mbuli cintu cakusobanya citakonzyi kusofwaazya mubili. Pele mumyaka minji iyakatobela tombwe ngondakafweba wakavwula kapati. Cimwi ciindi noyakandimanina misanga, ndakacimwa kapati cakuti ndakabwezelela tusyiki twatombwe twakali mukatiba akusangila musanga kubelesya pepa lyamuteende. Kuti ndayeeya ndicibona kuba cintu cijazya nsoni.” Ino bakacileka buti cilengwa cibi eeci cakufweba?” Bakaamba kuti: “Cintu cakali kuyandika kapati nkuyandisisya kukkomanisya Jehova. Luyando ndwajisi Jehova kubantu alimwi abulangizi mbwapa, cakandipa nguzu zyakucilekela limwi cizibilizi eeci.”
Bbuku litegwa The Tobacco Atlas lyaamba kuti: “Kufweba tombwe . . . basayaansi bakwaamba kuti kulanyonyoona zizo zili mumubili zinji alimwi kupa kuti mweelwe wabantu baciswa alimwi awabaabo bafwa utante.” Bantu banji balizyi kuti kufweba kuletela malwazi aatayambukili mbuli kkansa, bulwazi bwamoyo alimwi abwamapunga. Pele kweelana anzyoyaamba mbunga ya World Health Organization (WHO), kufweba ncilengwa cimwi icipa bantu banji kufwa akaambo kamalwazi aayambukila mbuli bulwazi bwakakweekwe.
“Weelede kuyanda Jehova Leza wako amoyo wako woonse abuumi bwako boonse amizeezo yako yoonse.”—Matayo 22:37
Ikuti kamusofwaazya mubili ngwaakamupa Leza kwiinda mukuba aciyanza cisofwaazya mubili, sena mutondezya kuti mulamuyanda alimwi akumulemeka Leza?
Kwiinda mu Jwi lyakwe, Ibbaibbele, Jehova Leza ulatuyiisya mbotukonzya kububona munzila yeelede buumi bwesu, mubili wesu, alimwi amizeezo yesu. Jesu, Mwanaakwe, wakacaamba eeci naakati: “Weelede kuyanda Jehova Leza wako amoyo wako woonse abuumi bwako boonse amizeezo yako yoonse.” (Matayo. 22:37) Cilasalala kuti Leza uyanda kuti katububelesya kabotu buumi alimwi amubili wesu alimwi akuzilanganya cabulemu. Mbotuyaabwiiya kujatikizya Jehova, tulatalika kumuyanda alimwi akuzikkomanina zyoonse nzyaatucitila. Eeci citukulwaizya kuzumanana kuzitantamuka zintu zyoonse zisofwaazya mubili wesu.
Ba Jayavanth, badokota baku India, ibakafweba myaka iili 38 bakaamba kuti: “Ndakaiya bubi buboola akaambo kakufweba kwiinda mukubala mabbuku aamba zyabusilisi. Ndakalizyi kuti tiicakali kabotu, aboobo ndakali kubaambila balwazi mbondakali kusilika kuti bacileke kufweba. Pele mebo cakali kundaalila kuleka, nokuba kuti ndakasoleka ziindi zyosanwe naa zili cisambomwe.” Mukuya kwaciindi, ino ncinzi cakabagwasya kuti bacileke? Bakaamba kuti: “Ndakacileka kufweba akaambo kakwiiya Bbaibbele. Ikuyanda kukkomanisya Jehova kwakandikulwaizya kuleka mpoonya-mpoonya.”
Busi bwatombwe buzwa kumulomo amumpemo alimwi abusi buzwa kumusanga mbubi kapati. Kuyoya busi bwabantu bafweba cilakonzya kupa kuti muntu aciswe bulwazi bwakkansa amalwazi amwi, alimwi kulajaya bantu batafwebi bali 600,000 amwaka, bunji bwabo mbaamakaintu abana. Lipooti kuzwa kumbunga ya WHO yaamba kuti: “Kunyina bukwabilizi buliko kubantu bayoya busi bwabantu ibafweba.”
“Weelede kuyanda simukobonyoko mbubonya mbuli mboliyanda omwini.”—Matayo 22:39
Sena ncobeni mulamuyanda simukobonyoko alimwi amukwasyi wanu ikuti kamubabikka muntenda yakuyoya busi buzwa kutombwe ngomufweba?
Kweelana ambwaakaamba Jesu, tweelede kusaanguna kuyanda Leza, mpoonya kuyanda basimukoboma, nkokuti mikwasyi yesu, beenzuma alimwi abamwi batuzingulukide kweelede kubikkwa musena bwabili. Wakaamba kuti: “Weelede kuyanda simukobonyoko mbubonya mbuli mboliyanda omwini.” (Matayo 22:39). Ikuti twazumanana acilengwa cinyonganya baabo batuzingulukide, tatutondezyi luyando kuli basimukoboma. Luyando lwini-lwini lutupa kutobela lulayo lwamu Bbaibbele lwakuti: “Umwi aumwi kayandisya kugwasya bamwi ikutali buyo kuligwasya lwakwe mwini.”—1 Bakolinto 10:24.
“Weelede kuyanda simukobonyoko mbubonya mbuli mboliyanda omwini.”—Matayo 22:39
Sena ncobeni mulamuyanda simukobonyoko alimwi amukwasyi wanu ikuti kamubabikka muntenda yakuyoya busi buzwa kutombwe ngomufweba?
Ba Armen ibakkala ku Armenia bakaamba kuti: “Akaambo kakuti cakali kubajatikizya bamukwasyi wangu, bakandilomba kuti ndicileke kufweba. Pele tiindakali kuyanda kuzumina kuti kufweba kwakali kukonzya kubajatikizya.” Bapandulula boobu mbobakacinca mizeezo yabo: “Luzyibo lwangu lwamu Bbaibbele alimwi akuyanda Jehova cakandigwasya kuleka kufweba alimwi ndakazumina kuti kufweba kulasofwaazya kutali buyo ndime endikke, pele alimwi abaabo bandizingulukide.”
Luzyibo lwamu Bbaibbele lwakagwasya ba Jayavanth alimwi aba Armen kucileka cilengwa cisofwaazya cakali kubacisa alimwi akucisa bamwi. Bakazwidilila kutali akaambo kakuzyiba buyo kuti tombwe ulaletela ntenda, pele akaambo kakuti bakatalika kumuyanda Jehova alimwi akuyanda kumukkomanisya. Lugwalo lwa 1 Johane 5:3 lulakankaizya mboluyandika luyando nolwaamba kuti: “Nkaambo kuyanda Leza caamba kuti katubamba milawo yakwe; alimwi buya milawo yakwe tiiminyi.” Masimpe, kutobela njiisyo zyamu Bbaibbele tacili cuuba-uba lyoonse, pele ciindi muntu nakulwaizyigwa aluyando luyumu ndwajisi kuli Leza, kumvwida tacikabi cintu ciminya pe.
Kwiinda mumulimo wakuyiisya bantu uucitwa nyika yoonse, Jehova Leza lino ulimukugwasya mamiliyoni aabantu kucileka kufweba naa kucileka kuba bazike batombwe. (1 Timoteyo 2:3, 4) Ino-ino, kwiinda mu Bwami bwakwe, nkokuti, mfwulumende yakujulu yeendelezyegwa a Mwanaakwe, Jesu Kristo, Jehova uyoogwisya basimakwebo basyaacivwulemwangu balo ibapa kuti mamiliyoni aabantu babe bazike batombwe. Uyoolimana penzi lyakufweba cakumaninina alimwi uyoopa kuti bantu bamvwida babe amibili alimwi amizeezo iilondokede.—Isaya 33:24; Ciyubunuzyo 19:11, 15.
Ikuti naa mulwana penzi lyacizibilizi cakufweba, mutatyompwi pe. Kwiinda mukwiiya kuyanda Jehova alimwi akubona makani aakufweba mbubonya mbwaabona, andinywe mulakonzya kuba anguzu nzyomuyandika kutegwa muzwidilile. Bakamboni ba Jehova bayookkomana kumugwasya camulomo mpande kwiiya alimwi akutobela njiisyo zyamu Bbaibbele. Amube masimpe kuti, ikuti kamuyanda kuti Jehova amugwasye kucileka kuba acizibilizi cakufweba, uyoomupa nguzu nzyomuyandika kutegwa mucite oobo.—Bafilipi 4:13.
^ par. 3 Kufweba ikwaambwa aawa caamba kuyoya busi bwatombwe cacigaminina kuzwa kumisanga yakuula, misanga yakulipangila, mpaipi, naa ndombondo. Nokuba boobo, njiisyo izibandikwa zilabikkilizya akutafwuna tombwe, tombwe wakubikka mumpemo, misanga yamagesi (electronic cigarettes) iijisi nicotine alimwi amisyobo imwi.
BASIKUSWAYA yakabaumpa nzala. Kuswaya busena bwansiku buli mudolopo lyakaindi lya Betelehemu cakabapa kuba aaluyandisisyo lwakulya alimwi bakali kuyanda kuti balye cakulya cakubusena ooku. Umwi akati kabo wakabona busena nkobasambala zyakulya zijikidwe alimwi nkobakali kuulisya cakulya citegwa falafel, nkokuti cakulya cijisi nyabo, madeede, hanyisi alimwi azisyumani ziligwa acinkwa citegwa pita. Cakulya cinona eeci cakabapa nguzu zyakuzumanana kuswaya masena.
Basikuswaya aaba kunyina nobakazyiba kuti kulya cinkwa citegwa pita buzuba oobu cakali cintu ncobakali kunooyeeya lyoonse. Izina lyakuti Betelehemu lyaamba “Ŋanda ya Zinkwa” alimwi cinkwa cali kupangwa mubusena oobu kwamyaka minji. (Rute 1:22; 2:14) Mazuba aano, cinkwa citegwa pita mu Betelehemu ncecinkwa cizyibidwe kapati.
Myaka iitandila ku 4,000 iyainda, kubusena ibuli kumusanza alimwi afwaafwi aa Betelehemu, mukaintu wa Abrahamu, Sara, wakapanga “zibunge” naa zinkwa akupa beenzu botatwe mbaatakali kulangila. (Matalikilo 18:6) “Busu bunante” naa fulaulu mubotu ngwaakabelesya Sara ambweni wakazwa ku wiiti uutegwa emmer naa bbaale. Sara wakapanga cinkwa eeci cakufwambaana alimwi kweelede kuti wakacipangila amabwe aapya.—1 Bami 19:6.
Cibalo eeci citondezya kuti mukwasyi wa Abrahamu wakali kulipangila buya cinkwa. Mbwaanga tiibakali kukkalilila mubusena bomwe, eeci cakali kwaamba kuti Sara alimwi ababelesi bakwe tiibakali kupanga cinkwa kubelesya zitofwu zyakali kubelesyegwa kapati mu Uri, nkokuti kumunzi nkwazwa Sara. Wakali kupanga fulaulu mubotu kuzwa kuzisyango zili mbuli wiiti zyakubusena oobu. Kweelede kuti ooyu wakali mulimo uuminya iwakali kucitwa kubelesya ziyo alimwi ambweni amunsi ancili.
Myaka iili 400 iyakatobela, Mulawo wa Musa wakazikwaamba kuti ziyo tiilyakeelede kubwezegwa kuba citondezyo cacisyomezyo kuti muntu wakweleta, nkaambo “ncintu comwe akutola buumi.” (Deuteronomo 24:6) Leza wakali kubona ziyo kuba cintu ciyandika nkaambo kuti kakunyina ziyo, mukwasyi nowatakali kupanga cinkwa icakali kuyandika buzuba oobo.—Amubone kabbokesi kakuti “Kuziya Abuzuba Akupanga Cinkwa Kaindi.”
Magwalo alaamba kujatikizya cinkwa ziindi zibalilwa ku 350, alimwi basikulemba Bbaibbele bakali kubelesya bbala lyacinkwa ikwaamba cakulya. Jesu wakaamba kuti aabo ibabelekela Leza balakonzya kupaila calusyomo kuti: “Kotupa sunu cakulya cesu cabuzuba obuno.” (Matayo 6:11) Aawa Jesu utondezya kuti inga twamusyoma Leza kuti ulatupa cakulya abuzuba.—Intembauzyo 37:25.
Nokuba boobo kuli cintu ciyandika kapati kwiinda cinkwa naa cakulya. Jesu wakaamba kuti: “Muntu teelede kuponena acinkwa calo, pele weelede kuponena amajwi oonse aazwa kumulomo wa Jehova.” (Matayo 4:4) Majwi aaya aamba ciindi bana Israyeli nobakali kulanga buyo kuli Leza kuti nguukonzya kubapa cakulya. Eeci cakatalika kakutanainda ciindi cilamfwu kuzwa nobakazwa mu Egepita. Kwakaindide mwezi omwe kuzwa nobakanjila Munkanda ya Sinai, alimwi cakulya ncobakajisi cakali kuyaabumana. Akaambo kakuyoowa kuti bakali kuyoofwa munkanda akaambo kanzala, bakatongooka citaambiki kabati “twakali . . . kulya insima cakukuta” mu Egepita.—Kulonga 16:1-3.
Tacidoonekwi kuti cinkwa camu Egepita cakali kunona. Muciindi ncaakapona Musa, basyaazibwene mukupanga cinkwa bakali kubapangila bana Egepita zinkwa alimwi amakkekke aamisyobo misyobo. Pele tanaakali makanze aa Jehova aakulekelezya bantu bakwe kabatakwe cinkwa cili coonse. Wakabasyomezya kuti: “Amubone! Ndamuwisizya zilyo kuzwa kujulu.” Kweelana ambwaakaamba zilyo eezi izyakazwa kujulu zyakalibonya mafwumofwumo, kazili “tuntu tuniini-niini” mbuli caanda cituba. Nobakabona cakulya eeci ciindi cakusaanguna, bana Israyeli bakabuzya kuti: “Ino ntunzi otu?” Mpoonya Musa wakabapandulwida kuti: “Ncecilyo Jehova ncamupa kuti mulye.” Bakaciita kuti “mana”* alimwi cinkwa eeci ncecakali cakulya cabo myaka iili 40.—Kulonga 16:4, 13-15, 31.
Kweelede kuti kumatalikilo bana Israyeli bakaakkomanina kapati mana aaya aamaleele. Akali kumvwika “mbuli tubunge tuvwelene abuci,” alimwi cakulya eeci cakali cinji kapati cakuti boonse bakali kukkwana. (Kulonga 16:18) Pele mukuya kwaciindi, bakatalika kuyeeya zyakulya ziindene-indene nzyobakali kulya ku Egepita. Bakatongooka akwaamba kuti: “Taakwe ncitujisi cita eyi insima ya-Mana luzutu.” (Myeelwe 11:6) Kumane bakanyema akwaamba kuti: “Atupepelefwa otu myoyo yesu yatucimwa.” (Myeelwe 21:5) Mukuya kwaciindi “insima yakujulu” yakabacima alimwi yakaleka kunona kuli mbabo.—Intembauzyo 105:40.
Cilasalala kuti, mbubwenya mbuli zintu zinji zimwi, cinkwa tulakonzya kucibona kuti ncintu buyo. Pele Bbaibbele lilaamba kujatikizya cinkwa cimwi caalubazu citeelede kuubaulwa. Jesu wakeezyanisya cinkwa eeci icikonzya kuleta zilongezyo zitamani amana ngobakakaka bana Israyeli.
Jesu wakaambila baswiilizi bakwe kuti: “Mebo ndendime cinkwa cabuumi. Bamauso bakalya mana munkanda pele bakafwa. Eeci ncecinkwa cizwa kujulu, kutegwa uuli woonse acilye kuti atafwi. Mebo ndendime cinkwa cipona cakazwa kujulu; ikuti muntu uuli woonse wacilya cinkwa eeci, unoopona kukabe kutamani; alimwi mubwini, icinkwa ncendiyoopa mubili wangu kutegwa nyika ibe abuumi.”—Johane 6:48-51.
Bunji bwabantu ibakali kumuswiilila Jesu tiibakaamvwisya mabala ngaakabelesya munzila yacikozyanyo aakuti “cinkwa” alimwi a “mubili.” Nokuba boobo, cikozyanyo cakali kweelela. Cinkwa cini cakali kupa ba Juda nzyobakali kuyandika abuzuba, mbubonya bana Israyeli mbobakalya mana myaka iili 40 munkanda.” Nokuba kuti mana cakali cipego kuzwa kuli Leza, tanaakali kupa buumi butamani. Pele cituuzyo ca Jesu, cilapa buumi butamani kuli baabo batondezya lusyomo mulinguwe. Mubwini Jesu “ncinkwa cabuumi.”
Kweelede kuti ciindi nomwafwa nzala inga muyanda kulya cinkwa. Alimwi buya inga mwamulumba Leza akaambo ‘kacakulya canu cabuzuba.’ (Matayo 6:11) Nokuba kuti tulalumba kujatikizya cilyo cinona, lyoonse atuyeeye mpindu ya “cinkwa cabuumi,” nkokuti Jesu Kristo.
Kwiindana ambobakacita bama Israyeli batalumbi bamuciindi ca Musa, ino mbuti mbotukonzya kutondezya kulumba akaambo kacinkwa eeci citabbadelelwi? Jesu wakaamba kuti: “Ikuti kamundiyanda ncobeni, munooibamba milawo yangu.” (Johane 14:15) Kwiinda mukutobela milawo ya Jesu, tunoojisi bulangizi bwakulya cinkwa calukkomano kukabe kutamani.—Deuteronomo 12:7.
^ par. 10 Bbala lyakasandululwa kuti “mana” ambweni lizwa kumajwi aa Cihebrayo aakuti “man hu’?” aamba kuti “Ino ncinzi eeci?”
MYAKA misyoonto iyainda, mubuzyo uukkomanisya kapati wakalembwa mumuteende waku Korea uutegwa The Chosun Ilbo. Mwakali mubuzyo wakuti, “‘Sena Shim Cheong Uutembaulika,’ Iwatakazyi Cintu Nociba Comwe Kujatikizya Jesu—Wakaunka ku Helo?”
Mutwe wamakani wakali kukalazya akaambo kakuti Shim Cheong mukaintu mukubusi wamucaano caku Korea wakaaba buumi bwakwe kutegwa agwasye bausyi boofwu. Kwamyaka minji, wali kutembaulwa kapati. Alimwi mu Korea Shim Cheong ubonwa kuti ncikozyanyo camwana musimbi uulyaabide.
Muzeezo wakuti muntu uuli mbuli yooyu uyoosubulwa mumulilo wahelo akaambo kakuti tanaakali Munakristo uubbapatizyidwe, bantu banji bakali kuubona kuti tauli kabotu alimwi ulakalazya. Alimwi buya makani aaya akeelede kuti akacitika myaka minji kautanazyibwa mulumbe uujatikizya Jesu mumunzi mwaakali kukkala.
Cibalo cakali kubikkilizya akubuzya-buzya musololi wacikombelo. Wakabuzyigwa kuti naa aabo boonse bakafwa kakunyina kujana coolwe cakwiiya kujatikizya Jesu bayoopegwa cisubulo mumulilo wahelo. Ino wakaingula buti? Wakaingula kuti: “Tatuzyi pe. Pele tuyeeya buyo kuti kuli Bubambe bwa Leza bumwi [kujatikizya bantu bali boobo].”
Bbuku lyakuti The New Catholic Encyclopedia lyaamba kuti: “Lubbapatizyo lulayandika kutegwa muntu afwutulwe. Mbuli mbwaakaamba Kristo kuti, cita kuti umwi wazyalululwa mumeenda alimwi amumuuya usalala, nakonzya kunjila mu Bwami bwa Leza (Jn 3.5).” Akaambo kaceeci bamwi basyoma kuti aabo ibakafwa kakunyina kubbapatizyigwa basowelwa mumulilo wahelo naa kupenzyegwa munzila imwi buyo nobafwa.
Kuli abamwi banji ibaamba kuti njiisyo iili boobo taili yamasimpe. Mamiliyoni aabantu bafwa kabanyina luzibo lwamu Bbaibbele. Sena beelede kupenzyegwa kukabe kutamani? Ino ncinzi Bbaibbele ncolyaamba kujatikizya makani aaya?
Cakusalazya Bbaibbele litondezya kuti Leza ulababikkila maano bantu ibakapona kakunyina kuba aluzibo lwazintu nzyayanda. Lugwalo lwa Milimo 17:30 lutusyomezya kuti: “Leza wazileka buyo ziindi zyakutazyiba kuli boobu.” Aboobo, ino mbulangizi nzi buliko mu Bbaibbele kujatikizya baabo bakafwa kakunyina kuba acoolwe cakwiiya kujatikizya Leza?
Bwiinguzi bulakonzya kujanika mumajwi Jesu ngaakaambila cimwi cazigwebenga icakafwa antoomwe anguwe. Mwaalumi ooyu wakati kuli Jesu: “Ukandiyeeye waakunjila mu Bwami bwako.” Ino Jesu wakaingula buti? Wakati: “Ncobeni sunu ndikwaambila kuti, Uyooba andime mu Paladaiso.”—Luka 23:39-43.
Sena Jesu wakali kusyomezya kuti mwaalumi ooyu wakali kuyakuunka kujulu? Peepe. Mwaalumi ooyu ‘taakaningazyalwa alimwi’ mumaanzi alimwi amumuuya, calo icakali kuyandika kutegwa muntu ayelele kunjila mu Bwami bwakujulu. (Johane 3:3-6) Muciindi caboobo, Jesu wakali kusyomezya kuti sizibi ooyu wakali kuyoopona alimwi mu Paradaiso. Mbwaanga mwaalumi ooyu wakali mu Juda, kuboneka kuti wakalizyi kabotu kujatikizya Paradaiso aanyika, nkokuti muunda wa Edeni walo uupandulwidwe mubbuku lyakusaanguna mu Bbaibbele. (Matalikilo 2:8) Cisyomezyo ca Jesu cakamupa bulangizi bwabubuke mu Paradaiso ciindi noiyoobukulusyigwa alimwi anyika.
Alimwi buya Bbaibbele lisyomezya kuti kuyooba “bubuke bwabantu baluleme abataluleme.” (Milimo 24:15) “Bataluleme” mbabaabo batakapona kweelana azyeelelo zya Leza zyabululami akaambo kakuti tiibakazyi ncayanda Leza. Jesu uyoomubusya mwaalumi uutaluleme iwakabandika anguwe, kubikkilizya amamiliyoni naa mabbiliyoni aabantu bakafwa kakunyina kucita kuyanda kwa Leza. Mpoonya mu Paradaiso anyika, bayakuyiisyigwa ncayanda Leza, alimwi bayooba aacoolwe cakutondezya kuti balamuyanda Leza kwiinda mukutobela milawo yakwe.
Ciindi bataluleme nobayoobusyigwa, sena lubeta lunooyeeme azintu nzyobakacita kabatanafwa? Peepe. Lugwalo lwa Baloma 6:7 lwaamba kuti: “Muntu wafwa waangununwa kucibi cakwe.” Bataluleme banooli baangununwa kuzibi zyabo kwiinda mukufwa. Aboobo lubeta lwabo lunooyeeme azintu nzyobayoocita baakubusyigwa, ikutali nzyobakacita mukutaziba kabatanafwa. Ino bayoojana mpindu nzi?
Baakubusyigwa, bataluleme bayooba acoolwe cakwiiya milawo ya Leza, yalo iyooyubununwa ciindi mabbuku aakuvwunga aacikozyanyo nayoovwungululwa. Eelyo bayoobetekwa “kweelana amilimo yabo,” nkokuti kutobela milawo ya Leza naa pe. (Ciyubunuzyo 20:12, 13) Kubantu banji bataluleme, eeci tacikabi coolwe cabili pe, pele ciyooba coolwe cabo cakusaanguna cakuba abuumi butamani kwiinda mukwiiya alimwi akucita kuyanda kwa Leza.
Njiisyo eeyi yamu Bbaibbele yabagwasya bantu banji kuba alusyomo muli Leza alimwi. Mukaintu wazina lya Yeong Sug wakali umwi wabaabo. Wakakomezyegwa kali mu Katolika ulyaabide. Bamukwasyi wakwe bakali bapaizi. Kayandisisya kuba siite, wakanjila cikolo ciyiisya zyabukombi (convent). Kwiinde ciindi wakazoocileka nkaambo wakatyompwa akaambo kazintu nzyaakali kubona ooko. Kuyungizya waawo, tanaakaisyoma njiisyo yamulilo wahelo, nkaambo wakalimvwa kuti kusubula bantu mumulilo wahelo tiicakaluleme alimwi tiicakali kutondezya luyando.
Mpoonya Kamboni wa Jehova umwi wakatondezya ba Yeong Sug majwi aaya amu Bbaibbele aakuti: “Baumi balizi kuti balafwa, pele bafwide tabezi cintu niciba comwe; tabacijisi impindu.” (Mukambausi 9:5) Kamboni ooyu wakabagwasya kuzyiba kuti basikale babo tabapenzyegwi mumulilo wahelo pe. Muciindi caboobo, baloona mulufwu kulindila bubuke.
Ba Yeong Sug nobakazyiba kuti bantu banji kunyina nobakamvwa kasimpe kamu Bbaibbele, bakaabikkila maano majwi a Jesu aajanika mulugwalo lwa Matayo 24:14 aakuti: “Makani mabotu aa Bwami aaya ayookambaukwa munyika yoonse kuti bukabe bumboni kumisyobo yoonse, mpoonya mamanino ayoosika.” Lino balatola lubazu mukukambauka makani mabotu alimwi akwaambila bamwi bulangizi bubotu bwamu Bbaibbele.
Bbaibbele litwaambila kuti: “Leza tasalululi, pele muzisi zyoonse kufwumbwa muntu uumuyoowa akucita ziluleme ulatambulwa kulinguwe.” (Milimo 10:34, 35) Oobu mbululami toonse mbotukonzya kulangila kuli Leza ‘uuyandisya bululami.’—Intembauzyo 33:5.
“INO kasimpe . . . ninzi?” Ooyu ngomubuzyo Jesu ngwaakabuzyigwa ciindi naakali kubetekwa kumbelele lya mweendelezi muna Roma waku Judaya Ponto Pilato, wamumwaanda wamyaka wakusaanguna. (Johane 18:38) Masimpe ngakuti aawa Pilato tanaakali kuyanda kuzyiba kasimpe. Muciindi caboobo, mubuzyo ngwaakabuzya wakatondezya kuti wakali kufwubaazya buya alimwi akuti tanaakali kusyoma. Tacidoonekwi kuti Pilato wakali kubona kasimpe kuba cintu cili coonse muntu ncasala naa ncaakayiisyigwa kuti kasyoma: ncobeni tiikwakali nzila yakuzyiba kasimpe kuti ninzi. Bantu banji mazuba aano mbobalimvwa mbubwenya oobo.
Basizikombelo mumwaanda wamyaka wa 16 mu Europe bakali aapenzi lyakuyanda kuzyiba ncobakeelede kusyoma kuti nkakasimpe. Mbwaanga kuzwa kubwana bakali kusyoma munguzu zyakweendelezya zya paapa alimwi amunjiisyo zimwi zyacikombelo, bakazooba abuyumuyumu kujatikizya njiisyo zipya zyakabunga ka Reformation kakadumide kapati mu Europe aciindi eeco. Ino bakeelede kusyoma nzi? Ino mbuti mbobakali kuyooziba kuti aaka nkakasimpe?
Aciindi eeco, akati kabaalumi bamwi banji, kwakali baalumi botatwe ibakali kuyandisya kuti bakazyibe kasimpe.* Ino bakali kucita buti kutegwa bazyibe kasimpe alimwi akuzyiba njiisyo zyakubeja. Alimwi ino ncinzi ncobakajana? Atwaalange-lange makani aaya.
Ba Wolfgang Capito, wakali mukubusi wakajisi lusyomo lupati mubukombi. Bakali basikwiiya zyabusilisi, mulawo alimwi amakani aabukombi, alimwi ba Capito bakaba bafundisi mu 1512 mpoonya bakaba baiminizi baba bishopo bapati baku Mainz.
Kumatalikilo,ba Capito bakasolekesya kucesya busungu mbobakajisi bamukabunga ka Reformation ibakali kukambauka mulumbe iwatakali kweendelana anjiisyo zyaci Katolika. Pele kalitanalampa, ba Capito bakatalika kucinca zintu. Ino ncinzi ncobakacita? Basyaazibwene mumakani aakaindi, ba James M. Kittelson bakaamba kuti ciindi nokwakali kuba njiisyo ziindene-indene, ba Capito bakali kusyoma kuti “nzila mbotu kwiinda yakuzyiba naa bukambausi bwabo bwakali kabotu naa pe, yakali yakubelesya Bbaibbele, nkaambo lyalo lilasyomeka.” Aboobo ba Capito bakazyiba kuti njiisyo yacikombelo yakuti mukamu awaini zilacinca kuba mubili abulowa bwini ciindi nokucitwa Misa, alimwi ayakulemeka basaante tiiyakali yamumagwalo. (Amubone kabbokesi kakuti ‘Amubone Naa Zyintu Eezyi Mbozibede.’) Ciindi ba Capito nobakaleka kuba baiminizi baba bishopo bapati mu mwaka wa 1523, bakalongela kudolopo lipati lya Strasbourg, kwalo ikwakadumide kapati makani aakuyanda kucinca zintu mubukombi.
Ŋanda yaba Capito mu Strasbourg nkobakali kuswaanganina basikukazya njiisyo zimwi zyabukombi alimwi tacidoonekwi kuti bakali kubandika makani manji aabukombi aindene-indene alimwi anjiisyo zyamu Bbaibbele. Nokuba kuti bamukabunga ka Reformation bakacili kukulwaizya njiisyo ya Butatu, nzyobakalemba ba Capito, kweelana abbuku litegwa The Radical Reformation, zitondezya kuti “taakwe ncolyaamba kujatikizya njiisyo ya Butatu.” Ino nkaambo nzi? Nkaambo kakuti ba Capito bakabotelwa kapati kubona syaazibwene mumakani aabukombi waku Spain, ba Michael Servetus mbobakabelesya Bbaibbele kukazya njiisyo ya Butatu.*
Kukazya njiisyo yabutatu cakali kuyoosya kapati, aboobo ba Capito bakaacenjelela makani akwaamba mbobakali kulimvwa caantangalala. Nokuba boobo, nzyobakalemba zitondezya kuti bakali kwiizumbauzya njiisyo ya Butatu kabatanazyibana aba Servetus. Mufwundisi waci Katolika wakazoolemba kuti ba Capito alimwi abeenzinyina “bakayaambele kubandika kumbali makani aakali kukatazya kumvwisya aajatikizya bukombi kakunyina kubuzya alimwi akukaka Butatu Busalala.” Mumwaanda wamyaka wakatobela, ba Capito mbebakali bakusaanguna kulembwa akati kabalembi bakali kukazya njiisyo ya Butatu.
Ba Capito bakali kusyoma kuti Bbaibbele ndelyakali kasensa kakasimpe. Bakalemba kuti: “Amulekele Bbaibbele alimwi amulawo wa Kristo kuti lyoonse kazitusololela mulwiiyo lujatikizya bukombi.” Basyaazibwene mubusongo bwabantu, ba Kittelson, bakaamba kuti ba Capito “bakali kukankaizya kuti icipa basikwiiya zyabukombi kwaalilwa, nkaambo kakuti tababikkili maano ncaamba Magwalo.”
Ba Martin Cellarius ( alimwi ibaitwa kuti Martin Borrhaus) ibakali kukkala kuŋanda yaba Capito mu 1526, abalo bakali aaluyandisisyo lwakwiiya kasimpe kazwa mu Jwi lya Leza.
Ba Cellarius, ibakazyalwa mu 1499, bakali basikwiiya zyabukombi bankutwe. Bakazizumina njiisyo zyakalembedwe acikwankwani mu Wittenberg, Germany. Mbwaanga mu Wittenberg mumwakadumide makani aakucinca njiisyo zyabukombi, kalitanalampa ba Cellarius bakazyibana aba Martin Luther alimwi abamwi ibakali kuyanda kucinca njiisyo zimwi zyacikombelo. Ino mbuti ba Cellarius mbobakali kuyakwiindanya kasimpe kamu Magwalo alimwi amizeezo yabantu?
Kweelana abbuku litegwa Teaching the Reformation, ba Cellarius bakali kusyoma kuti kumvwisya ncobeni kwakayeeme “akuba bankutwe mukubala Magwalo, kweezyanisya magwalo cakwiinduluka-induluka alimwi akupaila kubikkilizya akweempwa.” Ino ncinzi ba Cellarius ncobakajana mukulingaula Bbaibbele?
Mu July 1527, ba Cellarius bakamwaya makani ngobakajana mubbuku litegwa On the Works of God (Kujatikizya Milimo ya Leza). Bakalemba kuti zilengwa zyabukombi mbuli cakuti mukamu awaini zilacinca kuba mubili abulowa bwini ciindi nokucitwa Misa zyakali kubelesyegwa munzila buyo yacikonzyanyo. Kweelana anzyaakaamba syaazibwene uutegwa Robin Barnes, bbuku lyaba Cellarius “lyakapandulula businsimi bwamumagwalo bujatikizya ciindi nokuyooba makatazyo amapenzi kumbele alimwi akuti ayootobelwa akubambululwa kwanyika yoonse alimwi akuzuzikizyigwa.”—2 Petulo 3:10-13.
Acimwi ncotubona muzintu nzyobakaamba ba Cellarius mbupanduluzi bwabo bufwaafwi kujatikizya mbwabede Jesu Kristo. Nokuba kuti kunyina nobakakazya njiisyo ya Butatu cacigaminina, ba Cellarius bakatondezya kwiindana kuliko akati ka “Taata Wakujulu” alimwi a “Mwanaakwe Jesu Kristo” alimwi bakalemba kuti Jesu uli akati kabaleza alimwi abana banji ba Leza singuzuzyoonse.—Johane 10:34, 35.
Mubbuku lyabo litegwa Antitrinitarian Biography (1850), ba Robert Wallace bakabona kuti nzyobakalemba ba Cellarius tiibakazilemba kweelana aanjiisyo ya Butatu iyakadumide kapati mumwaanda wamyaka wa 16.* Basikwiiya banji bakabona kuti kweelede kuti ba Cellarius bakaikaka njiisyo ya Butatu. Bapandululwa kuti ngumwi wabaabo Leza mbabelesya “mukupa luzyibo lwa Leza mwini-mwini alimwi a Kristo.”
Mumyaka yakuma 1527, syaazibwene mulwiiyo lwabukombi ba Johannes Campanus umwi wabasikwiiya iwakadumide kapati aciindi eeco awalo wakatalika kukkala ku Wittenberg. Nokuba kuti makani aakucinca zintu akalidumide kapati, ba Campanus tiizyakabasika amoyo njiisyo zyaba Martin Luther. Ino nkaambo nzi?
Ba Campanus bakazizumbauzya njiisyo zyakuti mukamu awaini zilacinca kuba mubili abulowa bwini ciindi nokucitwa Misa, ayakuti mukamu alimwi abulowa ziba antoomwe amubili wa Jesu, ciindi ca Mulalilo wa Mwami. Kweelana anzyobakaamba balembi ba André Séguenny, ba Campanus bakali kusyoma kuti “Mukamu taucinci pe, unooli mukamu lyoonse, pele lyamulalilo, mukamu wiiminina mubili wa Kristo.” Lyamuswaangano uutegwa Marburg Colloquy wamu 1529, iwakabambwa kutegwa babandike kujatikizya mibuzyo eeyi, ba Campanus tiibakazumizyigwa kwaamba nzyobakaiya kuzwa mu Magwalo. Kuzwa waawo, balongwe babo bamukabunga ka Reformation bakabakaka mu Wittenberg.
Icakabanyemya kapati bantu bakali kusola kucinca zintu mumakani aabukombi, nzintu nzyobakali kusyoma ba Campanus kujatikizya Taata, Mwana alimwi amuuya uusalala. Mubbuku lyabo lyamu 1532 litegwa Restitution, ba Campanus bakalemba kuti Jesu alimwi a Usyi mbantu bobilo baindene. Bakapandulula kuti Taata alimwi a Mwana “mbantu bomwe,” mbubonya mbuli bantu bakwetene mbobaambwa kuti “mubili omwe” nkokuti balikamantene pele mbantu bobilo. (Johane 10:30; Matayo 19:5) Ba Campanus bakabona kuti Magwalo abelesya cikozyanyo nciconya kutondezya kuti Usyi ulaanguzu kwiinda mwana: “Mutwe wamwaalumi uuli woonse ngu Kilisito; awalo mutwe wamukaintu mwaalumi; mpoonya mutwe wa Kilisito ngu Leza.”—1 Bakolinto 11:3.
Ino mbuti kujatikizya muuya uusalala? Alimwi ba Campanus bakabelesya Bbaibbele, bakalemba kuti: “Taakwe lugwalo lwaamba kuti Muuya Uusalala muntu watatu . . . Muuya wa Leza ubonwa kuti ulabeleka mukuti ulabamba alimwi akucita zintu zyoonse kwiinda munguzu zyakwe zyakumuuya.”—Matalikilo 1:2.
Ba Luther bakaamba ba Campanus kuti mbaasikusampaula alimwi mbaasinkondo ba Mwana wa Leza. Aumwi wamukabunga ka Reformation wakaamba kuti ba Campanus bajaigwe. Nokuba boobo, ba Campanus tiibakayoowa pe. Bbuku litegwa The Radical Reformation lyaamba kuti: “Ba Campanus bakasyoma kuti kutamvwisya makani aamu bbaibbele aajatikizya Leza alimwi amuntu kweelana ambobakali kwaamvwisya baapostolo, ncecakapa cikombelo kwaalilwa.”
Tanaakali makanze aaba Campanus kutalisya kabunga kabukombi pe. Tiibakazwidilila mukuyandaula kasimpe “akati katubunga tuzandukide tujisi njiisyo bantu banji nzyobakali kuzumbauzya.” Aboobo wakajisi bulangizi bwakuti Cikombelo caba Katolika, kwiinda mukucinca zintu zyakalubide cakali kuyootalisya njiisyo zya Bunakristo zyakasimpe. Nokuba boobo, mukuya kwaciindi beendelezi baci Katolika bakabaanga ba Campanus, alimwi kweelede kuti bakakkala muntolongo myaka iinda ku 20. Basyaazibwene mumakani aakaindi basyoma kuti bakafwa cakuma 1575.
Kusungwaala mukwiiya Bbaibbele kwakapa ba Cellarius, ba Campanus, alimwi abamwi kwiindanya kasimpe kumakani aakubeja. Nokuba kuti makani aamwi ngobakajana basikuyandaula kasimpe aaba taakali kweendelena ancolyaamba Bbaibbele munzila iizulide, cakulicesya baalumi aaba bakavwuntauzya mu Magwalo alimwi bakali kukayandisya kasimpe nkobakajana.
Paulo wakakulwaizya Banakristonyina kuti: “Amusinizye zyintu zyoonse; amukakatile kucintu cibotu.” (1 Batesalonika 5:21) Kutegwa mugwasyigwe kuyandaula kasimpe, Bakamboni ba Jehova bakamwaya bbuku lijisi mutwe iweelede wakuti Ino Ncinzi Cini Bbaibbele Ncoliisya? Kutegwa mube abbuku eeli litasambalwi, mwalombwa kuti mubone peeji 16 ya magazini eeyi, naa kulanga a Web site yesu ya jw.org.
^ par. 4 Amubone kabbokesi kakuti “Let Both Grow Together Until the Harvest,” ikali apeeji 44 mubbuku lyakuti Jehovah’s Witnesses—Proclaimers of God’s Kingdom, ilyakamwaigwa abakamboni ba Jehova.
^ par. 8 Amubone cibalo cakuti “Michael Servetus—A Solitary Quest for the Truth,” mu Sinsimuka! yamu Cingisi yamu May 2006 iyakamwaigwa a Bakamboni ba Jehova.
^ par. 17 Kujatikizya bbala ndyobakabelesya ba Cellarius lyakuti “leza,” ciindi nolibelesyegwa kwaamba Kristo, bbuku lyaamba kuti: “lilembedwe kuti deus, ikutali Deus, ibbala lyakuti Deus libelesyegwa buyo kwiiminina Leza Mupatikampatila.”
Pulaneti yesu yakabambwa munzila yakuti zintu zipona zilakonzya kukkala mumo. Ilijisi maanzi manji, alo aapa kuti kakuli buumi. Akaambo kakuti nyika yakacengama asyoonto alimwi ilazinguluka, zyoonse zipa kuti maanzi mulwizi kaataangani naa kubila akuyuminina. Alimwi mulenga-lenga alimwi anguzu zikwela zitegwa magnetic field zilaikwabilila pulaneti kumumuni uutali kabotu uuzwa kuzuba. Cilagambya kubona zisyango alimwi abanyama mbozigwasyilizyanya anyika. Aboobo banji cibapa kwaamba kuti kuli kaambo pulaneti yesu ncoyakabambilwa.—Amubale Isaya 45:18.
Pele mulakonzya kulibuzya kuti: Sena kupenga alimwi akutalulama cakali cibeela cabubambe oobu?—Amubale Deuteronomo 32:4, 5.
Nyika yakabambilwa kuti kabuli busena bukkomanisya kutegwa bantu balemekana alimwi ibamuyanda mulengi wabo kabakkala mumo. Aboobo, buumi bwabantu bulisumpukide kapati kwiinda bwazisyango alimwi abwabanyama. Tobantu tulakonzya kumuzyiba mulengi wesu kuti nguni alimwi tulakonzya kubotelwa alimwi akwiiya luyando alimwi abululami bwakwe.—Amubale Mukambausi 12:13; Mika 6:8.
Mulengi wesu ulakonzya kuzicita zyoonse nzyayanda kucita. Aboobo tulakonzya kuba masimpe kuti uyoogwisya kupenga akutalulama akupanga pulaneti yesu kuba munzi wabantu uulondokede alimwi uukkomanisya kukkala.—Amubale Intembauzyo 37:11, 29; Isaya 55:11.
1 2 3 4 5 6 7 8 9 10 11 12 13 14 15 16
sna_Latn zul_Latn run_Latn mlt_Latn run_Latn bem_Latn xho_Latn bem_Latn bem_Latn run_Latn lua_Latn bem_Latn lug_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn run_Latn bem_Latn bem_Latn bem_Latn tum_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn kon_Latn nya_Latn bem_Latn kon_Latn nya_Latn bem_Latn bem_Latn bem_Latn bem_Latn sna_Latn bem_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn quy_Latn nya_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn eng_Latn wol_Latn nya_Latn bem_Latn nya_Latn bem_Latn bem_Latn unk